La quantitat de lactosa present en alguns medicaments és baixa, inferior a la dels aliments, especialment els derivats làctics.
Per això, acostuma a ser tolerada per la majoria de les persones que pateixen intolerància a aquesta substància i, per tant, no els produeix normalment molèsties gastrointestinals.
En cas que tingueu intolerància greu a la lactosa cal que consulteu el vostre professional sanitari de referència.
En qualsevol cas, si teniu intolerància diagnosticada, cal que consulteu la quantitat de lactosa que contenen els medicaments per consumir-los amb seguretat.
Habitualment la podeu trobar al prospecte del medicament.
Si teniu qualsevol dubte, consulteu amb el vostre professional sanitari de referència o truqueu al 061 CatSalut Respon.
Aquest article explica per què hi ha medicaments que contenen lactosa, en quins casos el seu ús està contraindicat per a les persones amb intolerància a aquesta substància i quines alternatives farmacològiques hi ha. Les recomanacions de l'article no van dirigides a pacients amb intolerància greu a la lactosa ni tampoc a pacients amb al·lèrgia a la proteïna de la llet.
La intolerància a la lactosa és la incapacitat de l'organisme de digerir la lactosa que es troba a la llet i als seus derivats.
Les persones afectades no disposen de suficient lactasa, l'enzim que en permet l'absorció a través de la mucosa intestinal, per digerir la quantitat de lactosa consumida.
La deficiència de l'enzim lactasa varia en funció del tipus d'intolerància i la raça, i incrementa amb l'edat.
S'ha observat que la majoria dels pacients amb deficiència primària de lactasa (crònica i progressiva) poden ingerir 200-240 mL de llet, l'equivalent a 10-12 g de lactosa al dia, sense desenvolupar símptomes gastrointestinals.
En canvi, s'han notificat alguns casos de pacients que han presentat símptomes gastrointestinals en consumir quantitats baixes de lactosa (100-200 mg).
La lactosa s'utilitza habitualment com a excipient (component) en la fabricació de medicaments, ja siguin comprimits, càpsules o pólvores per a la inhalació.
Es considera una substància inert, no tòxica, químicament estable i que no té tendència a reaccionar amb altres substàncies.
La presència de lactosa sempre ha d'estar indicada en el prospecte i l'envàs del medicament perquè és un excipient de declaració obligatòria.
S'estima que la quantitat de lactosa en la majoria de medicaments orals és inferior a 2 g/dia.
És poc probable que la quantitat habitual de lactosa dels medicaments provoqui molèsties gastrointestinals, excepte en el cas de les persones amb intolerància greu.
Com a referència, un got de llet conté aproximadament entre 9 i 14 g de lactosa i la quantitat diària de lactosa dels medicaments és habitualment inferior als 2 g.
En molts casos es disposa d'altres marques, altres formulacions, com ara les solucions líquides, que no contenen lactosa.
També es poden utilitzar altres vies d'administració de medicaments que no siguin l'oral, com per exemple la via dèrmica.
Cal tenir en compte, però, que hi ha situacions clíniques concretes en les quals no es disposa d'alternativa, com ara els contraceptius hormonals orals comercialitzats actualment al nostre entorn.